Úradný vestník L 190 , 11/08/1995 S. 0011 - 0012



Rozhodnutie Komisie z 25. júla 1995, ktorým sa mení a dopĺňa rozhodnutie Rady 79/542/EHS a rozhodnutia Komisie 92/260/EHS, 93/195/EHS a 93/197/EHS vzhľadom na podmienky týkajúce sa zdravia zvierat pre dočasný vstup, opakovaný vstup a dovoz do spoločenstva registrovaných koní zo Sýrie (Text s významom pre EHP) (95/323/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 90/426/EHS z 26. júna 1990 o podmienkach týkajúcich sa zdravia zvierat, ktorou sa riadi premiestňovanie a dovoz koňovitých zvierat (equidae) z tretích krajín [1], naposledy zmenenú a doplnenú Aktom o pristúpení Rakúska, Fínska a Švédska, a najmä na jej články 12, 13, 15, 16 a 19 bod ii), keďže sa rozhodnutím Rady 79/542/EHS [2], naposledy zmeneným a doplneným Aktom o pristúpení Rakúska, Fínska a Švédska, zostavil zoznam tretích krajín, z ktorých členské štáty povolia dovoz hovädzieho dobytku, ošípaných, equidae, oviec a kôz, čerstvého mäsa a mäsových výrobkov; keďže zdravotné podmienky a veterinárna certifikácia pre dočasný vstup a dovoz registrovaných koní stanovujú rozhodnutia Komisie 92/260/EHS [3] a 93/197/EHS [4] v tomto poradí, obe naposledy zmenené a doplnené Aktom o pristúpení Rakúska, Fínska a Švédska, a opakovaný vstup registrovaných koní po ich dočasnom vývoze stanovuje rozhodnutie Komisie 93/195/ES [5], naposledy zmenené a doplnené rozhodnutím 95/99/ES [6]; keďže po veterinárnej inšpekčnej misii Komisie v Sýrií je situácia týkajúca sa zdravia zvierat pod uspokojujúcou kontrolou dobre štruktúrovaných a organizovaných veterinárnych služieb; keďže sa v Sýrii už vyše dvoch rokov nevyskytol africký mor koní a systematické očkovanie proti tomuto ochoreniu sa nevykonalo počas posledných dvanástich mesiacov, od výskytu sopľavky a žrebčej nákazy (dourine) uplynulo viac ako šesť mesiacov a nikdy sa nevyskytli venezuelská encefalomyelitída koní a vezikulárna stomatitída; keďže sa veterinárne orgány Sýrie zaručili Komisii a členským štátom oznámiť do 24 hodín prostredníctvom telefaxu, telegramu alebo telexu potvrdený výskyt akéhokoľvek infekčného alebo nákazlivého ochorenia u equidae uvedeného v prílohe A smernice Rady 90/426/EHS a akúkoľvek zmenu očkovacej alebo dovoznej politiky vzhľadom na equidae; keďže sa podmienky týkajúce sa zdravia zvierat a veterinárna certifikácia musia prijať podľa situácie týkajúcej sa zdravia zvierat v príslušných tretích krajinách; keďže sa uvedený prípad vzťahuje len na registrované kone; keďže rozhodnutie Rady 79/542/EHS a rozhodnutia Komisie 92/260/EHS, 93/195/EHS a 93/197/EHS sa musia náležite zmeniť a doplniť; keďže opatrenia stanovené v tomto rozhodnutí sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 V časti 2 prílohy k smernici Rady 79/542/EHS sa v osobitnom stĺpci pre equidae vloží nasledujúci riadok v abecednom poradí normy ISO: "SY | Sýria | x | | | ." Článok 2 Rozhodnutie Komisie 92/260/EHS sa mení a dopĺňa takto: 1. Slovo "Sýria" sa podľa abecedného poradia pridá do zoznamu tretích krajín v skupine E prílohy I. 2. Slovo "Sýria" sa podľa abecedného poradia pridá do zoznamu tretích krajín v názve zdravotného certifikátu uvedeného v prílohe II časti E. Článok 3 Rozhodnutie Komisie 93/195/EHS sa mení a dopĺňa takto: 1. Slovo "Sýria(2)" sa podľa abecedného poradia pridá do zoznamu tretích krajín v skupine E prílohy I. 2. Slovo "Sýria" sa podľa abecedného poradia pridá do zoznamu tretích krajín pod "skupinu E" v názve zdravotného certifikátu uvedeného v prílohe II. Článok 4 Rozhodnutie Komisie 93/197/EHS sa mení a dopĺňa takto: 1. Slovo "Sýria(2)" sa podľa abecedného poradia pridá do zoznamu tretích krajín v skupine E prílohy I. 2. Slovo "Sýria" sa podľa abecedného poradia pridá do zoznamu tretích krajín v prvej polovici vety názvu, ktorý sa vzťahuje na registrované kone zdravotného certifikátu uvedeného v prílohe II časti E. Článok 5 Toto rozhodnutie je adresované členským štátom. V Bruseli 25. júla 1995 Za Komisiu Franz Fischler člen Komisie [1] Ú. v. ES L 224, 18.8.1990, s. 42. [2] Ú. v. ES L 146, 14.6.1979, s. 15. [3] Ú. v. ES L 130, 15.5.1992, s. 67. [4] Ú. v. ES L 86, 6.4.1993, s. 16. [5] Ú. v. ES L 86, 6.4.1993, s. 1. [6] Ú. v. ES L 76, 5.4.1995, s. 16. --------------------------------------------------